Der blæser internationale vinde og bedrageri på højt plan ind over retten i Aalborg, når en 26-årig mand tirsdag møder i retten, tiltalt for hvidvask af særlig grov beskaffenhed. Sagen drejer sig om hvidvask og forsøg på hvidvask af i alt godt 610.000 kroner. Pengene gik ind på den 26-åriges konto i efteråret 2019 på et tidspunkt, da den 26-årige opholdt sig i Aalborg. Ifølge anklageskriftet gik den 26-årige i dagene 16.-17. oktober i gang med at hæve og videresende nogle af pengene. Han hævede 700 Euro i en hæveautomat, overførte 25.000 kroner til en af sine andre konti, hvorfra han videre-overførte godt 20.000 kroner til en anden person. Pengeinstitutter overvågede transaktioner Han er også tiltalt for at have overført 10.000 kroner til en anden person og for derefter at have instrueret denne anden person til at føre 6500 kroner videre til en tredje person. Længere nåede den 26-årige ikke. Danske pengeinstitutter overvåger nøje den slags store og umiddelbart uforklarlige pengetransaktioner, det resterende beløb blev derfor indefrosset, da pengeinstituttet blev opmærksom på de usædvanlige pengestrømme. Det resterende beløb blev senere beslaglagt af politiet. Den 26-årige tiltalte mand har afrikansk baggrund, men har relationer til Litauen, hvor han blandt andet har gået på universitet. Han har på nuværende tidspunkt også bopæl i den litauiske hovedstad, Vilnius. Udløber af større sag Som nævnt opholdt han sig i Aalborg på det tidspunkt i efteråret 2019, da det store pengebeløb pludselig gik ind på hans konto, og derfor kører sagen ved retten i Aalborg. Sagen er en udløber af en stor sag om bedrageri over for virksomheder på allerhøjeste plan, hvor der er blevet overført penge i stor stil fra firmakonti. Hvis ikke retten vurderer, at sagen kan betragtes som hvidvask, så vil anklagemyndigheden gå efter at få ham dømt for hæleri af særlig grov beskaffenhed ud fra en betragtning om, at den 26-årige mand vidste, eller burde have vidst, at det store beløb stammede fra et kriminelt forhold.

Opsummering:
Den 26-årige opholdt sig i Aalborg, da godt 610.000 kroner gik ind på hans konto. Ifølge anklageskriftet gik den 26-årige i gang med at overføre en del af pengene til andre konti.